# ก๊าซเรดอนภัยเงียบ'มะเร็งปอด'

## รู้ทันมะเร็ง : 'ก๊าซเรดอน' ภัยเงียบ 'มะเร็งปอด' : นพ. วีรวุฒิ อิ่มสำราญ

                        ต่อเนื่องจากสัปดาห์ที่แล้วเรื่องไม่สูบบุหรี่ ทำไมยังเป็นมะเร็ง[ปอด](http://www.komchadluek.net/search.php?search=ปอด%20) ได้เอ่ยถึงก๊าซเรดอนว่าเป็นอีกสาเหตุหนึ่งของมะเร็ง[ปอด](http://www.komchadluek.net/search.php?search=ปอด%20) เจ้าก๊าซเรดอนที่ว่าจัดเป็นภัยใกล้ตัวคือเป็นมลภาวะทางอากาศภายในอาคารที่สำคัญไม่แพ้เรื่องบุหรี่และแร่ใยหิน แต่มักไม่ค่อยได้รับความสนใจเท่าที่ควร มีการประมาณการณ์ว่า 12 เปอร์เซ็นต์ของผู้ป่วยมะเร็งปอดที่เสียชีวิตทั้งที่สูบและไม่สูบบุหรี่ในประเทศสหรัฐอเมริกาหรือประมาณ 15,000 - 20,000 คนต่อปีมีสาเหตุเกี่ยวข้องกับการได้รับ[ก๊าซเรดอน](http://www.komchadluek.net/search.php?search=ก๊าซเรดอน%20) จนถูกจัดให้เป็นสาเหตุของมะเร็งปอดเป็นอันดับสองรองจากบุหรี่เลยทีเดียว สำหรับประเทศไทยเรานั้นยังไม่มีตัวเลขที่ชัดเจน

                        องค์การวิจัยมะเร็งระหว่างประเทศจัดให้ก๊าซเรดอนเป็นสารก่อมะเร็งในมนุษย์อย่างเป็นทางการมาตั้งแต่ปี พ.ศ. 2531 หรือ 24 ปีมาแล้ว เจ้าก๊าซกัมมันตรังสีตัวนี้เกิดขึ้นตามธรรมชาติ จากการเสื่อมสลายตัวของธาตุยูเรเนียมซึ่งมีปะปนอยู่ในหินดินทรายทั่วโลก จนกลายเป็นเรเดียมและก๊าซเรดอนในที่สุด โดยเมื่อเข้าสู่ระบบทางเดินหายใจ ก๊าซเรดอนจะสลายตัวปล่อยรังสีอัลฟาพลังงานสูงออกมาทำลายเซลล์เยื่อบุทางเดินหายใจและกลายเป็นมะเร็งในที่สุด จากผลการศึกษาทางระบาดวิทยาของคนงานเหมืองแร่หลายพันคนทั่วโลก โดยใช้ระยะเวลาการศึกษานานกว่า 50 ปีในพื้นที่ที่ต่างกันพบว่า ก๊าซเรดอนเป็นปัจจัยเสี่ยงโดยตรงต่อการเกิดมะเร็ง[ปอด](http://www.komchadluek.net/search.php?search=ปอด%20) ทั้งนี้ขึ้นอยู่กับอายุ ระยะเวลาการสัมผัสและระยะเวลานับตั้งแต่เริ่มสัมผัส ในบ้านเราก็เคยมีการศึกษาวิจัยความสัมพันธ์ของก๊าซเรดอนกับมะเร็งปอดในจังหวัดทางภาคเหนือ เนื่องจากเป็นพื้นที่ที่มีอุบัติการณ์ของมะเร็งปอดสูงสุดในประเทศ พบว่าระดับของก๊าซเรดอนในที่อยู่อาศัยและระยะเวลาของการสูบ หรือเคยสูบบุหรี่เป็นปัจจัยเสี่ยงที่มีความสัมพันธ์กับการเกิดมะเร็งปอดอย่างมีนัยสำคัญ

                        ที่สำคัญก๊าซเรดอนไม่มีสี ไม่มีกลิ่น คนเราไม่สามารถรับรู้ด้วยประสาทสัมผัสใดๆ มันสามารถแทรกตัวผ่านพื้นดินเข้ามาในตัวบ้านโดยตรงหรือผ่านทางท่อ รูเปิดต่างๆ และรอยแตกร้าว ส่วนน้อยมาจากผนังอาคารที่สร้างจากหินหรือทรายที่มีแร่เรเดียมปนเปื้อนอยู่ รวมถึงมาจากน้ำบาดาลได้ด้วยเช่นกัน ในสหรัฐอเมริกาพบว่าบ้าน 1 ในทุก 15 หลังจะมีระดับก๊าซเรดอนสูง ดังนั้นการระบายอากาศที่ดี เช่น การเปิดประตูหน้าต่างให้อากาศถ่ายเทได้สะดวก และการติดพัดลมดูดอากาศจึงเป็นหนทางในการลดปริมาณก๊าซเรดอนในบ้านและอาคารอย่างง่ายๆ ที่ควรปฏิบัติเป็นประจำ

                        สมัยนี้จะหาบ้านไทยเรือนไทยใต้ถุนสูงอากาศถ่ายเทดีดีแทบไม่มีเหลือ มองไปทางไหนทั้งในเมืองนอกเมือง เห็นแต่บ้านปูนติดแอร์แบบฝรั่งปลูกกันแบบแออัดไปหมด อยู่ในบ้านอยู่ในอาคารที่ทำงานเฉยๆ ก็ยังมีโอกาสได้รับก๊าซเรดอนได้อีก ที่น่าเป็นห่วงก็พวกคนเมืองที่อยากจะออกไปเดินเล่นข้างนอกก็ดันเจอสารพัดก๊าซพิษเข้าไปซะอีก ช่วยกันดูแลรักษาสภาพแวดล้อมกันนะครับ เพราะมีผลต่อสุขภาพของทุกชีวิตทั้งทางตรงและที่เรายังไม่รู้อีกมากนะครับ...เชื่อผมสิ

---------------------------------

([รู้ทันมะเร็ง](http://www.komchadluek.net/search.php?search=รู้ทันมะเร็ง%20) : [ก๊าซเรดอน](http://www.komchadluek.net/search.php?search=ก๊าซเรดอน%20) ภัยเงียบมะเร็ง[ปอด](http://www.komchadluek.net/search.php?search=ปอด%20) : นพ. [วีรวุฒิ อิ่มสำราญ](http://www.komchadluek.net/search.php?search=วีรวุฒิ%20อิ่มสำราญ))